Kenta levr - XXIV - Wikimammenn\nKenta levr - XXIV\n◄ War ar maro Kenta levr - XXIV Red eo poania kalounek da vont war well hed hor buez ►\nWar ar varn diveza ha war boanion ar becherien.\n1. — E kement tra a reot, sonjit petra zeuio goude ; gwelit e pe stad ez eot dirak ar Barner didruez n’euz netra kuzet out-han ; dirak ar Barner ne sioula tamm evit kinnig d’ezhan tra e-bed. N’euz digarez e-bed hag a ve mad dira-z-han ; barn a rai gant pep lealded.\nO pec’her diskiant ha reuzeudik ! Petra leverot-hu da Zoue a anavez ho kwal-oberiou holl, pa’z eo gwir o krenit, gweach a vez, dirak eunn den a zao drouk enn-han ?\nNa perak ’ta n’em em likit-hu ket e stad vad evit deiz ar varn ? Neuze den ne gavo eunn all da zigarezi evit-han pe d’he zifenn ; a-walc’h en devezo pep-hini gant he veac’h he-unan. Breman ho labour a daol frouez, ho taelou a zo mad dirak Doue ; breman hoc’h hirvoudou a zo klevet, ho klac’har a hell dic’haoui evit ho pec’hejou ha peurnetaat hoc’h ene.\n2. — Ann den a oar gouzanv, hen-nez a hell ober er bed-man eur purgator mad-meurbed. Setu : pa vez drouk-prezeget, mar teu da gaout muioc’h a c’hlac’har evit drougiez ar re all eget evit he zismegans he-unan ; mar ped a wir galoun evit ar re a zo a-enep d’ezhan, ha mar kav digarez d’ho faziou a greiz he galoun ; ma ne zale ket da c’houlenn trugarez digant ar re all ; mar d-eo buhanoc’h da gaout truez eget da vont drouk enn-han he-unan ; mar stourm aliez enep-t-han he-unan, ha ma en em ro holl da lakaat he gorf da suja d’ar spered.\nGwelloc’h eo d’e-omp en em wenna breman euz hor pec’hejou ha troucha krenn hon techou fall, eget ne d-eo gortoz da baea evit-ho er bed all. E gwirionez en em douella a reomp hon-unan dre ar garantez re vraz hon euz evit hor c’horf.\n3 — Petra en devezo tan ann ifern da zevi nemet ho pec’hejou ? Seul vui e tamantot breman ouz-hoc’h hoc’h-unan, ha seul vui ec’h heuliot gwall-ioulou ar c’hik, seul vrasoc’h a ze e vezo ho kastiz, seul vuioc’h a zanvez a zastumot ive da zevi ac’hanoc’h.\nEr pez m’hen devezo ann den pec’het gwasa, e vezo ive gwasa kastizet. Eno ar re zieguz a vezo broudet gant broudou ruz-glaou ; ar re lountrek a vezo bourreviet gant ann naoan hag ar zec’hed. Eno ar re c’hadal hag ar re a zo en em roet da blijaduresiou ar c’horf, a vezo dalc’het e-kreiz ar pek bero hag ar soufr fleriuz. Eno ar re c’hourvennuz a vezo ker braz ho foan ma iudint evel chas.\n4. — Oc’h pep tech fall e vezo stag he boan. Eno ann dud rok a vezo karget a vez, ann dud piz a vezo enn eunn dienez ar vrasa. Eno ar boan a vezo gwasoc’h, a-benn eur pennadik. eget na ve er bed-man e-pad kant vloaz tremenet er binijen ar galeta. Ar re zaonet n’ho devezo na peoc’h na frealzidigez e-bed. Aman, da vihana, e tiskuizomp a-wechou hag e vezomp diboaniet gant hor mignouned.\n5. — Bezit eta breman enkrezet ha glac’haret enn abek d’ho pec’hejou, evit ma viot, e deiz ar varn, hep nec’h hag hep aoun e-touez ar re euruz. Rak neuze ann dud vad ha gwirion a zavo a-enep ar re ho devezo gwall-gaset ha disprizet anezho. Ann hini a bleg he benn er bed-man dindan barnedigesiou ann dud, hen-nez a vezo neuze barner d’ezho.\nNeuze e vezo braz fisians ann den paour hag izel a galoun, hag ann den rok a greno gant spount. Neuze e vezo gwelet ez eo bet fur er bed-man ann hini en deuz desket beza diskiant ha disprizet, dre garantez evit Jezuz-Krist.\n6. — Neuze e vezo ebad beza gouzanvet a galoun vad eur boan-bennag, neuze pep den fallakr a stanko he vek. En em laouenaat a rai neuze ann den a zoujans Doue, neuze ann dud difeiz a vezo enkrezet. Ar c’horf a vezo bet kastizet dre ar binijen, a vezo neuze drantoc’h eget pa vije bet maget atao e kreiz plijaduresiou ar bed.\nNeuze e lugerno ar gwiskamanchou dister, hag ar gwiskamanchou kaer a vezo hep sked e-bed. Neuze eunn tiik paour a vezo kavet gwell eget ann tiez alaouret. Neuze e vezo gwelloc’h d’ann den beza bet gouzanvet he boan hep klemm, eget beza bet holl c’halloudek war ann douar.\n7. — Neb en devezo sentet dioc’h-tu, a vezo neuze savet hueloc’h evit ann hini en devezo bet ar muia skiant er bed-man. Ann hini a zo bet glann he galoun, a vezo neuze easoc’h eget ar re wizieka. Neuze fae ar madou a bouezo mui evit holl densoriou ann douar.\nBrasoc’h frealzidigez ho pezo, neuze evit eur beden a galoun ho pezo great, eget n’ho pe evit beza great eur pred-boed mad. Neuze ho pezo muioc’h a blijadur o veza bet tavet ho kenou, eget n’ho pe o veza prezeget kaer pell amzer. Neuze ann oberiou mad a dalvezo muioc’h eget komziou kaer e-leiz. Neuze eur vuez rust hag eur binijen galet a vezo kavet gwell eget holl blijaduresiou ar bed.\n8. — Deskit eta breman gouzanv poaoiou dister, evit beza neuze kuit a boaniou krisoc’h. Gwelit breman da genta petra a hellot ober goude. Ma n’oc’h ket breman evit gouzanv ken nebeud all a dra, penaoz ec’h hellot-hu neuze gouzanv poaniou a bado da viken ? Ma n’oc’h ket breman evit gouzanv heb en em glemm eur boan dister, petra reot-hu neuze e tan ann ifern ?\nBez’ ez euz diou zudi ; ho c’haout ho diou ne hellit ket e gwirionez : ne hellit ket en em rei breman da blijaduresiou ar bed, ha goude mont d’ann env gant Jezuz-Krist. Ha pa ho pe bevet bete vreman e-kreiz ann enoriou hag ar plijaduresiou, petra dalvezfe kement-se holl d’e-hoc’h, mar teufac’h da vervel rak-tal ?\n9. — Pep tra a zo eta avel ha moged, pep tra nemet karet Doue hag he zervicha hep-ken ; hag ann hini a gar Doue a greiz he galoun n’en deuz aoun na rak ar maro, na rak ar poaniou, na rak ar varn, na rak ann ifern ; ar gwir garantez eo a zo ann hent da gaout Doue.\nNe d-eo ket souez eta en defe aoun rak ar maro ha rak ar varn, ann hini a gar c’hoaz ar pec’hed. Mad eo koulskoude, ma ne hell ket ar garantez ho tistrei dioc’h ann drouk, e teufe ann aoun rak ann ifern da viret ouz-hoc’h da bec’hi ; rak ann hini a aokounac’ha doujans Doue, ne oufe ket kenderc’hel pell er mad ; koueza a rai hep dale e rouejou ann drouk-spered.\nDoue a zo mad, eme sant Aogustin, dre ma’z eo Doue bepred. Daoust da ze, likit doun enn ho spered e teuio goude ann deisiou a vadelez, deiz ar varn, deiz a spount ne hello den tec’het diout-han. Enn deiz-ze pep-hini a zavo dirak ar roue a zo a viskoaz hag a vezo da viken ; enn deiz-ze e teuio pep-hini da zisplega hed-da-hed he holl oberiou hag ive he venosiou. Sonjit e kement-se, e-c’hiz pa ve deuet ann deiz-ze ; gwelit dira-z-hoc’h ar besiou o tigeri, ar re varo o sevel hag o tont a vagad e-c’harz treid ar Barner holl-c’halloudek. Eno e vezo diskuliet kement tra zo kuzet ; eno e vezo dizoloet menosiou ar galoun ; hag ann holl, enk war-n-ho, a davo mik o c’hortoz ar varn da zont. Neuze e tigoro ann env hag ann ifern : ar baradoz evit ar re vad, hag ann ifern evit ar re fall a vezo kollet da viken. Jezuz-Krist, enn dro d’ezhan ann elez hag ar re euruz, Jezuz-Krist a bign breman enn envou ; enn tu all, Satan a grap er re zaonet hag a stlap anezho enn he raok e-kreiz eur mor a dan. Setu great ann dro da viken ! N’euz ken mui nemet dudiou ann env ha kounnar ann ifern.\nGrit eta eunn dibab etre-z-ho ho daou, endra m’emoc’h c’hoaz war ann douar, ha ne ankounac’hait ket n’euz enn tu all d’ar bez na keuz na glac’har.\nAdtapet diwar « https://br.wikisource.org/w/index.php?title=Kenta_levr_-_XXIV&oldid=89062 »\nKemmoù diwezhañ degaset d'ar bajenn-mañ d'an 19 Mez 2016, da 09:26.


(Adkaset eus Bro-Friz)\nFriz, pe Bro-Friz, (Fryslân e frizeg hag ent-ofisiel, Friesland e nederlandeg) a zo unan eus an 12 proviñs a zo en Izelvroioù. Frizeg eo yezh ar vro. 643 000 a dud a oa o vevañ enni e 2005. Ljouwert (Leeuwarden), 91,000 a dud enni, eo kêr-benn ar vro.\nHarzoù he deus proviñs Friz gant proviñsoù Groningen, Drenthe, Overijssel ha Flevoland. Er c’hornôg dezhi emañ an IJsselmeer hag en hanternoz Mor Wadden, bevennet gant un heuliad inizi. Gallout a reer mont war-eeun eus Friz da broviñs Noord-Holland dre ur chaoser anvet an Afsluitdijk.\nAdtapet diwar « https://br.wikipedia.org/w/index.php?title=Friz&oldid=1880356 »\nKemmoù diwezhañ degaset d'ar bajenn-mañ d'an 3 Gou 2020, da 10:45.


Maner Mezedern - Wikipedia\nManer Mezedern zo ur maner eus ar XVvet, XVIvet ha XVIIIvet kantved e Plougonven, e Treger Penn-ar-Bed. Abaoe an 31 a viz Eost 1992 emañ war roll ar monumantoù istorel.\nManer Mezedern, e Plougonven\nPerc'hennet eo maner Mezedern gant an tiegezh Lagadeg, pe Lagadeug, etre ar XVvet hag an XVIIIvet kantved. Even Lagadeg e oa aotrou ar maner e 1443. E vreur yaouañ, Yann Lagadeg, pe Jehan Lagadeuc, a yeas da veleg ha gantañ e voe savet ar geriadur anvet Catholicon, e teir yezh, brezhoneg, latin ha galleg. Moullet e voe ar geriadur-se evit ar wech kentañ e 1499 e Landreger. Daoust ma n'eo ket prouet, e soñjer e oa bet skrivet ar geriadur-se e maner Mezedern.\nEn XVIIIvet ha XIXvet kantved e tremenas ar maner etre daouarn familhoù all. O vont da gouezhañ en e boull e oa ar maner, en XXvet kantved, met kempennet e voe gant e berc'henned, adalek ar mare ma voe lakaet war roll ar monumantoù istorel e 1992. Bremañ e vez digoret d'ar weladennerien, bep hañv, ha da-geñver Devezhioù ar Glad, e miz Gwengolo.\nAdtapet diwar « https://br.wikipedia.org/w/index.php?title=Maner_Mezedern&oldid=1862513 »


En em adsevel asambles deus krign-bev ar vronn | Site de Rennes, Ville et Métropole\nAccueil › Actualités › Education, Vie sociale & Santé › Vie sociale › En em adsevel asambles deus krign-bev ar vronn\n- Mis à jour le vendredi 30 mai 2014\nAr gevredigezh yaouank Cap ouest a ginnig d’ar merc’hed o deus bet, pe a vez oc’h echuiñ ul louzaouiñ a-enep da grign-bev ar vronn ober sport evit o yec’hed. Disadorn, 31 a viz Mae, e kreizenn bageal Plaenenn Vaod, e vo kinniget obererezh kentañ ar gevredigezh, an Dragon boat, hag he skipailh roeñverezed, ar Roz’eskell.\nLe Dragon Boat ou l'envie commune des femmes d’avancer malgré le cancer. Photo Christophe Simonato.\nReiñ tro d’ar re zo e-kerzh pe e fin ul louzaouiñ enep ar c’hrign-bev d’ober sport evit o yec’hed. Sed aze pal Cap Ouest. Goude ur bloaz labour abaoe krouidigezh ar gevredigezh, ar skipailh a ginnigo disadorn e obererezh sportel kentañ, ha nemetañ evit ar poent, e kreizenn bageal Plaenenn Vaod : an Dragon boat, ur vag roeñvat sinaat. Eno e vo ar Roz’eskell, ur skipailh tregont plac’h unanet evit « mont war-raok ha mont diwar nij ».\nLakaat he brec’h da labourat en ur roeñvat\nAn Dragon boat eo orin ar gevredigezh a stroll medisined ha kelennerien kaiak eus ar vro. A-raok krouidigezh ar gevredigezh ar bloaz paseet, Cécile Bendavid, surjianez ar vronn, a glaske un doare da ziboaniañ ar merc’hed eus limfodem ar vrec’h, unan eus ar rouestladurioù a c’hall dont diwar oberatadenn gwerblennoù ar gazel. Da lavaret eo, kavout un doare da lakaat ar vrec’h da labourat evit adsevel ar c’higennoù. Kejet he doa gant an Dragon ladies eus Reims e 2011, kentañ strollad merc’hed e Frañs o roeñvat a-enep krign-bev ar vronn, ha c’hoant he deus bet da sevel ur skipailh e Roazhon. « An obererezh-se en deus ur gwir dalvoudegezh evit ar vrec’h, hag ouzhpenn e vihanna ar riskloù adfeilh », a zispleg ar vedisinez ha prezidantez ar gevredigezh. « Mat eo ivez evit enebiñ ouzh ar skuizhder hag ouzh ar boan », a gendalc’h Cécile a-raok kontañ efedusted an Dragon boat a-fed roeñvat, ha pegen digor eo d’an holl, ne vern oad, stummadur ha barregezh sportel an hini glañv. Ouzhpenn d’an obererezh, Cap ouest a ginnig d’ar merc’hed bezañ heuliet gant ar vedisined. Labourat a ra ar gevredigezh evel « un trio » etre klub kaiak Saozon Roazhon, ar merc’hed hag ar skipailh mezegel. « Pouezus eo evit ma vefe an holl e fiziañs, rak ar merc’hed o devez bepred aon e teufe ar c’hrign-bev en-dro ».\nMont war-raok en ur vageal asambles\nMont e-barzh ar vag a zo ivez un doare evit ar merc’hed da stourm asambles evit ar vuhez. « Sikour a ra ar merc’hed da vont war-raok, ha reiñ a ra spi en-dro dezho goude ar prantad louzaouiñ », a gont Cécile Bendavid na soñje ket e vefe ken pozitivel ar sport-se. Ouzhpenn da vont da vageal div wech ar sizhun war ar Gwilen, ar Roz’eskell a ya ivez betek kejadennoù broadel skipailhoù. Div sizhun zo e oant e Naoned. Ha c’hoant o deus kemer perzh er Voga longa, un emgav bigi roeñvat brudet Venezia, ar bloaz a zeu. O nerzh ? Ar genskoazell. Dre ma n’en deus ket ar c’henstrivañ e blas er vag, pep hini a roeñv diouzh he lusk. « Pa vez skuizh ur gamaradez, adlakaat a reomp he roeñvigenn en diabarzh », a gont Marie-Pierre, er skipailh abaoe penn-kentañ an avantur. Ar prantadoù sport a zo ivez ur mare evit ar merc’hed da eskemm etrezo, diwar-benn ar c’hrign-bev pe traoù all. « Pa erruan, disoñjal a ran pep tra ha lezel a ran gwask ma buhez a-gostez. Ezhomm hon eus holl divoustrañ », a gont ur vamm, Karine, eürus da gemer perzh en avantur evit lakaat ar gaoz war krign-bev ar vronn en un doare plijusoc’h eget boaz.\nLorc’h zo e Cap Ouest o welet ez eo ken pozitivel an obererezh kentañ-se, daoust d’ar c’hleñved. Ar skipailh a vefe plijet o welet merc’hed all o kemer perzh en avantur. O soñjal emañ ivez en obererezhioù all evit an dud touchet gant krignoù-bev all.\nPogramm ar sadorn 31 a viz mae\n10e : emgav ar Roz eskell e boulouard Dezerseul. (pennad digropañ ha diskenn ar Gwilen e Dragon boat)\n11e : Erruout e tachenn dour bev Cesson (degemeret gant bagad Saozon)\n11e45 : Loc’hañ an Dragon boat war-zu Plaenenn Vaod\n12e30 : Degemer e Plaenenn Vaod (degemer an Dragon boat, kanoù martoloded, ger ti-kêr Roazhon, badeziant an Dragon boat)\n15e30 : Loc’hañ ar Roz’eskell war-zu Porzh Reuz (tu vo da vont e-barzh ar vag, pe da heuliañ anezhi war marc’h-houarn).


Sened roman - Wikipedia\nAr Sened roman zo unan eus ensavadurioù hirañ ha levezonusañ istor Henroma. Bodadeg ar familhoù a-renk senedel an hini eo, e-karg eus buhez relijiel, lezennel, arc'hantel hag eus politikerezh diavaez ar gêr. E berzh er politikerezh roman a oa cheñchet avat a-hed an istor hag en e vrasañ e oa bet da vare ar Republik roman.\nDindan ar vonarkiezh e oa ur vodadeg a roe alioù d'ar rouaned. Daoust ma oa bet skarzhet ar roue diwezhañ Lucius Tarquinius Superbus e -509 e oa chomet ar Sened e plas. Gwan e oa e penn-kentañ ar Republik tra ma oa ar brasañ eus ar galloudoù gant an dud e-karg, met tamm-ha-tamm, a-feur ma troed eus ar vonarkiezh d'an ensavadurioù republikan e oa kaset war-raok galloud ar Sened war ar vagistrated. Gwanaet e oa e c'halloudoù adarre goude reformoù ar Graccii. Dalc'het e voe memes tra da vare an Impalaeriezh roman, ha kemer a ra galloudoù ouzhpenn e-pad ar Priñsipat zoken, goude m'eo kollet e zizalc'hidigezh politikel. Dindan beli an Impalaer emañ ha koll a ra e lorc'hañs tamm-ha-tamm, dreist-holl adalek an IIIe kantved.\nReformoù Diokletianus a lamas holl c'halloudoù politikel ar Sened ha buan e teuas da vezañ par d'ur vodadeg-kêr, heñvel ouzh hini kêrioù all, dreist-holl pa oa kresket galloud Kergustentin adalek 330 e-lec'h ma voe krouet ur sened all gant Kustentin. Ur wezh echu gant an Impalaeriezh roman er c'hornôg er IVe kantved e chom ar Sened ur vodadeg-kêr dindan ren ar Varbared a-raok bezañ dilezet e penn-kentañ ar VIvet kantved.\nAdtapet diwar « https://br.wikipedia.org/w/index.php?title=Sened_roman&oldid=1979385 »\nKemm diwezhañ d'an 10 Meu 2022 da 12:04\nKemmoù diwezhañ degaset d'ar bajenn-mañ d'an 10 Meu 2022, da 12:04.